Lars Barfoed (KF), 2011-03-15:
Tak for en overvejende positiv modtagelse af lovforslaget.
Der blev – det vil jeg egentlig godt starte med – fra Line Barfods side rejst en relevant diskussion om frihed.
Nu er jeg jo konservativ, og den personlige frihed er vigtig for mig, og det er den også for regeringen.
Nu er der jo én minister, der har taget patent på at være frihedsminister, så det kan jeg jo ikke sige, men alligevel vil jeg mene, at noget af det, jeg arbejder for som justitsminister, netop er frihed.
Men frihed hænger jo sammen med tryghed.
Når vi laver forslag om mulighed for – og ikke tvinger kommunerne til det – at kommunerne kan lave overvågning, så er det jo i det omfang, at kommunerne vurderer, at det er en tryghedsskabende foranstaltning.
Det her er ment som en tryghedsskabende foranstaltning, og så kan man tage imod det eller lade være.
Tryghed hænger altså sammen med frihed.
Jo mere trygge vi er ved at gå på gaden, jo mere frie føler vi os.
Så man kan ikke løsrive tryghed fra frihed.
Og jeg mener som justitsminister, at jeg har en vigtig opgave i at sikre, at det her samfund er i så trygge og sikre rammer for borgerne som muligt, for det betyder, at vi får friere borgere, fordi de kan færdes frit.
Så det her forslag har bestemt med frihed at gøre, men selvfølgelig skal man da være opmærksom på, at vi ikke får et overvågningssamfund, hvor der er en utidig overvågning af borgerne, intimiderende overvågning.
Derfor skal der være grænser.
Det skal hegnes ind, så man ikke kan overvåge hvad som helst og især således, at tv-optagelser på bånd ikke kan bruges i alle mulige irrelevante sammenhænge, men bruges i en tryghedsskabende sammenhæng, bruges, når politiet har brug for det for at opklare forbrydelser.
Helt ærligt, det tror jeg da de fleste mennesker har stor forståelse for.
Det er i hvert fald det, der er meningen med forslaget her.
Det er jo et af initiativerne i regeringens ghettoplan, som vi gennemfører.
Det var den, der hed »Ghettoen tilbage til samfundet«, hvor vi gerne vil skabe ikke mindst trygge rammer omkring livet i en række udsatte boligområder, som gerne skulle integreres bedre med resten af samfundet og ikke være isolerede dele af samfundet.
Der synes vi så, at der ligger noget tryghedsskabende i, at man får adgang til at iværksætte tv-overvågning af offentlige arealer som f.eks. parkarealer og andre offentlige anlæg, som ligger i en nær tilknytning til de områder, hvor en almen boligorganisation foretager tv-overvågning.
Det er naturligvis ikke det eneste tryghedsskabende element i ghettoplanen.
Man kan naturligvis ikke skabe tryghed alene ved at sætte kameraer op og så være ligeglad med, hvordan man har indrettet sig i øvrigt.
Så det skal hænge sammen med andre tiltag, naturligvis.
Lovforslaget indebærer altså, at kommunerne får den adgang til at foretage tv-overvågning som led i en generelt tryghedsskabende indsats i nær tilknytning til de områder, som i henhold til en polititilladelse bliver tv-overvåget af en almen boligorganisation eller andre organisationer eller foreninger, der repræsenterer husstandene i boligområdet.
Derfor vil det jo typisk også være noget, beboerne selv er involveret i.
Og så ved beboerne nok selv bedst, hvad der er trygt for dem.
Det skal vi vel ikke gøre os kloge på.
Vi skal give dem mulighed for at skabe tryghed i deres eget område.
Med udtrykket i nær tilknytning til et område, som boligorganisationen tv-overvåger, sigtes der i lovforslaget til offentlige arealer, som geografisk ligger helt tæt på det pågældende område.
Det vil i almindelighed sige ikke mere end 500 m.
Det er også en betingelse, at den utryghed, som overvågningen skal bekæmpe, skyldes kriminalitet eller andre utryghedsskabende former for adfærd, der udspringer af de samme forhold, som har ført til, at politiet har givet boligorganisationen tilladelse til tv-overvågning.
Det er fastsat i lovforslaget, at en kommunes tv-overvågning i medfør af de foreslåede regler er omfattet af den særlige bestemmelse i persondataloven om videregivelse af bl.a. billedoptagelser, der optages ved kriminalitetsforebyggende tv-overvågning, og det indebærer, at også kommunens tv-optagelser som udgangspunkt kun må gives videre til politiet og kun i kriminalitetsopklarende øjemed.
Desuden foreslås det, at en kommune ikke skal kunne anvende eller gennemse tv-optagelser med personoplysninger fra tv-overvågning til andre formål end at fremme trygheden for personer, der færdes i det tv-overvågede område.
Med disse ord siger jeg endnu en gang tak for en overvejende positiv behandling af lovforslaget og ser i øvrigt frem til udvalgsbehandlingen, hvor jeg som altid vil være til rådighed for at svare på spørgsmål.